Ололарҙы ҙурлауға, ихтирам күрһәтеүгә, уларҙың аҡыл-кәңәшен тыңлауға Ислам динендә, ифрат ҙур әһәмиәт бирелгән. Халҡыбыҙҙың тарихында бихисап әйтем-мәҡәле, әкиәттәре, риүәйәттәре, шиғри, сәсмә әҫәрҙәре, йырҙарында ла был төшөнсәләрҙең баһаһы аңлатыла. Борон-борондан һәр изге эш булһынмы йә ҡәҙимге башҡа һәр эш башланышы өлкәндәр менән кәңәшләшеп, фекер алышып башланған, шунлыҡтан улар мотлаҡ бойомға ашҡан, уңышлы һөҙөмтә биргән, сөнки ололарҙа — ҙур тормош тәжрибәһе, ғилем, фекер. Халҡыбыҙҙа аҡһаҡалдарҙың төрлө сараларҙа урыны түрҙә булыуы, тәүге һүҙҙең уларға бирелеүе — хөрмәттең бер билдәһе. Бөгөн, хөрмәтле ҡәрҙәштәр, ҡыҙғанысҡа ҡаршы, күп осраҡта ололарыбыҙҙың фекере ситтә ҡала, уларға ихтирам, иғтибарҙың кәмеүен күрәбеҙ. Былар бигерәктә динебеҙҙең торошонда күренә. Был үҫеп килгән быуын өсөн хәүеф менән янай. Халҡыбыҙҙың быуаттар дауамында һыналған тәрбиә сараһын — ололарҙы ололауҙы, хөрмәт итеүҙе, тәжрибәһен, ғилемен, аҡылын күңелгә һеңдереүҙе — дауам итһәк, тормошобоҙ бәрәкәтле булыр.